**Prilog Financijskom planu**

**Plan rada**

**Pučkoga otvorenog učilišta Sv. Ivan Zelina**

**za razdoblje od 2022. – 2024.**

**Sadržaj**

**1. Djelokrug rada i osnovne zadaće**

Organizacijska struktura

Financiranje, subvencije i pitanje (djelomične) samoodrživosti

**2. Program rada Učilišta u planiranom razdoblju**

2.1 Aktivnosti na području kulture

2.1.1 Književne manifestacije

- Recital suvremenoga kajkavskog pjesništva "Dragutin Domjanić"

- Smotra dječjega kajkavskog pjesništva "Dragutin Domjanić"

- Međunarodni književni festival sa sajmom knjige: "Četiri godišnja doba književnosti"

2.1.2 Kazališni amaterizam

- Zelinsko amatersko kazalište "ZAmKa" s dramskom klinikom za mlade glumce

2.1.3 Umjetnička kazališna ponuda

- Gostovanja profesionalnih kazališnih družina

2.1.4 Kulturni petak – „Z stupanj“

- Redoviti „susreti s umjetnicima / znanstvenicima“

2.1.5 Galerijsko-izlagačka djelatnost

- Program rada Galerije „Kraluš“

2.1.6 Izdavačka djelatnost i održavanje web-stranica

- Nova tiskovna i elektronička izdanja Male biblioteke „Dragutin Domjanić“

2.1.7. Međunarodna revija kratkog filma

- Diversions International Short Film Festival

2.1.8 Kulturno zabavni program u suradnji s udrugama Grada

- Kontinuirana suradnja s kulturno-umjetničkim udrugama u Gradu

2.1.9 Ostali standardni segmenti djelovanja u kulturi

2.2 Aktivnosti na području obrazovanja

2.2.1 Redovite programske aktivnosti na području obrazovanja

- Obrazovanje odraslih

2.2.2. Tribine, predavanja i novi oblici prezentacija

**3. Projekti financirani sredstvima EU fondova**

3.1 EU projekt „15 do 115“

**4. Ostali rashodi i izdaci**

4.1. Uređenje zgrade Učilišta

4.2 Zvučno opremanje i ozvučenje zrcalne sobe

4.3 Plan nabave dugotrajne imovine

**5. Ostali rashodi i izdaci**

**6. Prikaz planiranih vlastitih prihoda i raspored utroška sredstava**

**7. Zaključak**

**1. Djelokrug rada i osnovne zadaće**

Pučko otvoreno učilište Sv. Ivan Zelina javna je ustanova za trajnu naobrazbu i kulturu koja ostvaruje svoje programe sljedećim aktivnostima:

- obrazovnom djelatnošću (tečajevi, radionice, programi za stjecanje stručnih sposobnosti)

- nakladništvom (Mala biblioteka "Dragutin Domjanić")

- održavanjem javnih tribina (kulturnih i znanstvenih)

- kinoprikazivačkom djelatnošću

- provođenjem kulturnih akcija i manifestacija

- kazališnim amaterskim stvaralaštvom

- promoviranjem knjiga

- postavljanjem izložbi slika i fotografija, te

- organiziranjem zabavnih (koncertnih, kazališnih...) i edukativnih sadržaja.

**Organizacijska struktura**

U Pučkome otvorenom učilištu Sv. Ivan Zelina trenutačno je zaposleno sedam djelatnika: ravnateljica (visoka stručna sprema), 2 administratorice (srednja stručna sprema), domar (srednja stručna sprema), čistačica na pola radnog vremena (srednja stručna sprema), te koordinatorica (visoka stručna sprema) i administrator (visoka stručna sprema) koji su zaposleni na rok od 23 mjeseca za vrijeme trajanja projekta „15 do 115“ financiranog sredstvima iz EU fonda.

**Financiranje, subvencije i pitanje (djelomične) samoodrživosti**

Većim dijelom (plaće zaposlenika + subvencije pri realizaciji programa odnosno projekata) POU se financira iz gradskog proračuna. Kako djelatnosti u kulturi teško mogu biti komercijalne, u bliskoj budućnosti POU će nastaviti ovisiti o dotacijama vlastitog osnivača. Pokušaji da se programi i projekti POU-a komercijaliziraju u većoj mjeri te time učine manje ovisnima dotacijama iz gradskog proračuna prisutni su već duži niz godina, ali Grad Sv. Ivan Zelina kao osnivač POU-a ostaje jedini siguran i stabilan izvor prihoda.

Za ostvarenje programa i manifestacija od županijskog i državnog značaja POU dobiva pokroviteljstva i sufinanciranje s regionalne i nacionalne razine, sponzorstva i donacije uspješnih gospodarskih subjekata te medijsku pomoć elektroničkih i tiskovnih medija. Pri tom treba istaknuti vrlo korektnu suradnju sa Zagrebačkom županijom, Ministarstvom kulture i medija te Ministarstvom znanosti i obrazovanja, kao i dnevnim i periodičkim tiskovinama i internetskim portalima.

Plaće dvoje zaposlenika koji su zaposleni na projektu „15 do 115“ financiraju se većim dijelom sredstvima iz EU fonda. Nositelj projekta je Pučko otvoreno učilište Sveti Ivan Zelina, a partneri su Grad Sveti Ivan Zelina i SRCE – Udruga djece s teškoćama u razvoju, osoba s invaliditetom i njihovih obitelj. Dio plaće (putni troškovi, topli obrok, prigodne nagrade i dio zdravstvenog osiguranja) ide na trošak prihoda od poreza.

Pučko otvoreno učilište Sveti Ivan Zelina jedan je od partnera na projektu „Aktivni u mirovini“ Zelinski Aktivni Zlatni Umirovljenici – Klub ZAZU, ravnateljica je asistentica voditeljice projekta te se jedan dio plaće ravnateljice pokriva iz sredstava za provedbu tog projekta.

Dugoročno program mora uključivati tendenciju povećanja proračuna POU-a prije svega prihodima iz vlastite djelatnosti, sredstvima sponzora i donatora, priljevom sredstava iz proračuna Županije i s državne razine (traženo financiranje programa potreba u kulturi i obrazovanju od strane resornih Ministarstava) te sredstvima iz fondova Europske unije namijenjenih razvoju kulture i trajnog obrazovanja. Programi koji ovise o visini i dinamici izvršavanja Gradskog proračuna planirali bi se uglavnom s ciljem pokretanja djelatnosti koje mogu pridonijeti dugoročnom smanjivanju učešća Grada u financiranju Učilišta (zapošljavanje stručnih djelatnika za provedbu programa kojima se ostvaruje višak vrijednosti, proširenje korisnog prostora s idejom pokretanja novih isplativih projekata, adaptacija postojećeg prostora i opreme u svrhu smanjenja troškova održavanja ili korištenja i sl.).

**2. Program rada Učilišta u planiranom razdoblju**

Ovim programom obuhvaćene su najznačajnije programske djelatnosti Učilišta. Kako na ostvarenje programskih ciljeva utječe mnogo čimbenika, precizan program rada gotovo je nemoguće izraditi pa se program Učilišta kontinuirano nadopunjuje i prilagođava aktualnim potrebama.

**2.1 Aktivnosti na području kulture**

**2.1.1 Književne manifestacije**

**Recital suvremenoga kajkavskog pjesništva "Dragutin Domjanić"**

Recital suvremenoga kajkavskoga pjesništva "Dragutin Domjanić" najznačajnija je godišnja književno-nakladnička manifestacija Grada, a prema meritornim ocjenama: "središnja i najmjerodavnija pjesnička kajkavska manifestacija u Republici Hrvatskoj" (izv. časopis "KAJ"). Ta laskava titula zaslužena je kontinuiranim radom na poticanju, njegovanju i oplemenjivanju suvremenog pjesničkog stvaralaštva na kajkavštini i okupljanjem najboljih suvremenih kajkavskih pjesnika. Recital promovira Grad kao mjesto susreta vrsnih hrvatskih književnika. Od 2007. godine Recital je trodnevna manifestacija pod nazivom "KAJ v Zelini" koju čine sljedeći programi:

- Recital suvremenoga kajkavskog pjesništva "Dragutin Domjanić"

- tisak i promocija godišnjeg zbornika najboljih kajkavskih pjesama

- kazališne predstave i koncerti s kajkavskim tekstovima

- sakralni sadržaj (misa prema transkripciji starokajkavskog molitvenika)

- susret kajkavskih pjesnika i jezikoslovaca

- izložbe starih kajkavskih isprava, kajkavskih zbornika i zbirki pjesama

- izložba umjetničkih slika ili fotografija tematski određenih Recitalom

Sažetak: Tradicionalna godišnja književno-nakladnička manifestacija sa zadaćom poticanja, njegovanja i oplemenjivanja suvremenog kajkavskog pjesničkog stvaralaštva, održava se u Sv. Ivanu Zelini od 1970., središnja i najmjerodavnija pjesnička kajkavska manifestacija u RH, svake godine više od 100 sudionika s preko 500 pjesama, tisak zbornika najboljih pjesama, u izvedbenom dijelu poznati dramski, likovni i glazbeni umjetnici.

Stalni pokrovitelji: Ministarstvo kulture i medija, Zagrebačka županija, a ove godine po prvi puta Recital je dobio pokroviteljstvo Predsjednika RH.

Zbog niza restrikcija, a u cilju stabilizacije epidemiološke situacije, ove je godine Recital održan u smanjenom obimu u kvantitativnom smislu (broj sudionika), ali zadržavši svojstvene mu kvalitete. Za razliku od prethodne, 2020. godine, u 2021. - oj je trodnevna komponenta zadržana (Kajkavska meša, kazališna predstava i završna večer), a zainteresirani mogu pogledati tijek završne svečanosti preko You tube platforme.

Cilj programa: očuvanje i poticanje kajkavskog pjesničkog stvaralaštva kao nematerijalnog kulturnog blaga Republike Hrvatske, promoviranje Grada kao kulturnog središta i mjesta susreta vrsnih hrvatskih književnika

Korisnici/primatelji: znanstvenici – jezikoslovci, književnici, štovatelji književnosti

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj rezultata | Definicija programa | Jedinica | Polazna vrijednost 2020. | Polazna vrijednost 2021. | Ciljana vrijednost 2022. | Ciljana vrijednost 2023. | Ciljana vrijednost 2024. |
| povećanje broja pjesnika koji stvaraju na kajkavskom | čuvanje jezika kao temeljne kulturne vrijednosti naroda | broj sudionika programa | 106 | 109 | 125 | 130 | 135 |

**Smotra dječjega kajkavskog pjesništva "Dragutin Domjanić"**

Smotra dječjega kajkavskoga pjesništva "Dragutin Domjanić" također je događanje iznimne kulturološko-edukacijske vrijednosti. Kao i Recital, Smotra mora održati svoj značaj i dignitet u hrvatskoj jezičnoj kulturi pa se stoga i program Smotre svake godine obogaćuje novim prigodnim sadržajem. Uz promociju zbirke najboljih pjesama Smotre, priređuju se susreti mladih autora s već afirmiranim pjesnicima i jezikoslovcima, izvode glazbeni i kazališno-scenski sadržaji, postavljaju izložbe slika, a najuspješnije škole te najbolji mladi pjesnici i njihovi voditelji nagrađuju atraktivnim poticajnim nagradama.

Sažetak: Tradicionalno književno-prosvjetno događanje, održava se u Sv. Ivanu Zelini od 1971. godine sa zadaćom poticanja sustavnog rada s pjesnički nadarenom djecom u osnovnim školama; sudjeluju škole čitavog kajkavskog govornog područja, tisak godišnje zbirke pjesama, autorska izvedba – bogatstvo kajkavskog izričaja, bogat dramski, glazbeni i likovni program, stalni pokrovitelji: Ministarstvo kulture i medija, Ministarstvo znanosti i obrazovanja, Zagrebačka županija.

Ove se godine nadamo Smotru održati na tradicionalan način, s publikom, ali svakako će snimka svečanosti biti dostupna na platformi You tube, kako bi svi, koji neće biti u mogućnosti doći, barem tako mogli svjedočiti životu i živosti kajkavskog izričaja. Takav je način i lanjske godine bio dobro prihvaćen.

Cilj programa: njegovanje i poticanje kajkavskog pjesničkog stvaralaštva među osnovnoškolcima kao zalog očuvanja ovog iznimnog kulturnog blaga, promoviranje Grada kao jezičnog kulturnog središta

Korisnici/primatelji: pjesnički nadareni osnovnoškolci, štovatelji književnosti, stanovnici kajkavskog govornog područja

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj rezultata | Definicija programa | Jedinica | Polazna vrijednost 2020. | Polazna vrijednost 2021. | Ciljana vrijednost 2022. | Ciljana vrijednost 2023. | Ciljana vrijednost 2024. |
| povećanje broja đaka koji pišu kajkavske pjesme | poticanje dječjeg stvaralaštva na kajkavštini | broj sudionika programa | 257 | 320 | 350 | 370 | 400 |

**Književni festival sa sajmom knjige: „Četiri godišnja doba književnosti“**

Pučko otvoreno učilište 2018. pokrenulo je novi ambiciozan književno-kulturni projekt. Na inicijativu vanjskog suradnika, eminentnoga hrvatskog književnika Marijana Grakalića, pripremljen je teren za prvo izdanje međunarodnoga književnog festivala sa sajmom knjige.

Manifestacija je četverodnevna i svake godine se održava u drugo godišnje doba. Prvi njen dio jest sajam knjige sa popratnim kulturno-umjetničkim programom. U Zelini se knjige nikad nisu prodavale, barem ne sustavno i ozbiljno. Sajam knjige u sklopu književnog festivala smjeli je pokušaj oformljivanja Interlibera u malom, na zelinski način. Ljudi koji vole knjige, bilo lakše ili zahtjevnije tematike, u Zelini ima sasvim dovoljno, i da je koncepcija trodnevnog sajma knjige element urbaniteta kakav si jedan grad jednostavno mora moći priuštiti. Uz profesionalne, premium izdavače, sajam je zamišljen kao mjesto promocije izdanja lokalnih, zavičajnih izdavača (POU, Muzej, Matica hrvatska...), kao i prostor svojevrsnoga knjižnog buvljaka za zainteresirane građane odnosno skupine građana. Na koncu, na sajmu sudjeluje i Gradska knjižnica s viškovima unutar vlastitoga knjižnog fonda.

Sajam knjige održavao se unutar šatora na glavnome gradskom trgu, ispred zgrade Gradskog poglavarstva, uz prikladan popratni umjetnički program: promociju uspješnica autora prisutnih izdavača, glazbeno-poetske recitale, razgovore o književnosti, umjetničke performanse, itd.

U prvom izdanju Festivala na natječaj se prijavilo 40-ak vrsnih književnika iz cijele zemlje i susjedstva: Slovenije, Srbije, Bosne i Hercegovine i Crne Gore. Prilika je to koja Gradu omogućuje sasvim druge perspektive od manifestacija isključivo kajkavskog karaktera, prvenstveno kroz mogućnost predstavljanja zelinske kulturne baštine, gospodarstva i turizma ljudima izvan kajkavskoga govornog bazena, odnosno iz cijele regije.

Konačno, POU Sv. Ivan Zelina inicijator je i voditelj projekta književnog festivala koji ima putujući odnosno rotirajući karakter. Isti festival Četiriju godišnjih doba književnosti organizira se u Novom Mestu (Slovenija), u Pančevu (Srbija), te u Sarajevu (BiH). Sveti Ivan Zelina u tom smislu ima priliku predstaviti se i uspostaviti suradnju s gradovima iz okruženja, i to sa znatno većim brojem stanovnika, pa time i znatno većim ekonomskim potencijalom. Zelinsko bi gospodarstvo, uz dobro osmišljenu strategiju, iz novonastalih okolnosti zasigurno moglo izvući stanovite koristi.

Do sada se festival održavao uz minimalne troškove, a financijski teret snosi samo Učilište financirajući programe iz postojećih proračunskih sredstava. U godinama koje slijede planira se stvaranje uvjeta za daleko ozbiljniju financijsku konstrukciju, uz očekivanu pomoć iz natječaja za programe u kulturi resornog Ministarstva te Zagrebačke županije.

Sažetak: književni festival sa sajmom knjige, četverodnevna je manifestacija. Sajam knjige zamišljen je kao mjesto prodaje knjiga na glavnome zelinskom trgu. Sudjeluju 2-3 premium izdavača (Fokus, Nova stvarnost, Disput), zavičajni izdavači (POU, Muzej, Matica hrvatska, te Gradska knjižnica s otpisanim viškovima). Međunarodni književni festival ugošćuje 40-50 književnika iz Hrvatske i regije, koji u Zelini javno čitaju prijavljene radove, izabrane u prigodni festivalski zbornik. Festival je najvećim dijelom javan i prate ga glazbena događanja.

Prošle se godine Festival nije održao međutim ove je godine njegovo održavanje u planu. Trošak će se i nadalje održati minimalnima, ali bez potpore Zagrebačke Županije i Ministarstva kulture i medija dio tereta svakako će spasti na proračun Osnivača.

Cilj programa: Promoviranje i promicanje knjige i kulture čitanja, omogućavanje Zelinčanima da knjige po akcijskim cijenama kupuju u svom gradu umjesto isključivo u Zagrebu, predstavljanje Zeline i Prigorja gostima, književnicima i uzvanicima iz cijele zemlje i susjednih država.

Korisnici / primatelji: ljubitelji knjiga i književnosti, sva kulturna publika

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj rezultata | Definicija programa | Jedinica | Polazna vrijednost 2020. | Polazna vrijednost 2021. | Ciljana vrijednost 2022. | Ciljana vrijednost 2023. | Ciljana vrijednost 2024. |
| povećanje broja posjetitelja sajma knjige i književnog festivala | pozicioniranje lokalne kulture u europski kontekst, promicanje međukulturnog dijaloga | broj sudionika programa | 0 | 500 | 700 | 800 | 900 |

**2.1.2 Kazališni amaterizam**

**Zelinsko amatersko kazalište "ZamKa" s dramskom klinikom za mlade glumce**

Zelinsko amatersko kazalište – "ZAmKa" koja djeluje pri Pučkom otvorenom učilištu je u dosadašnjem radu uspjela ostvariti niz značajnih, od publike vrlo dobro prihvaćenih kazališnih uprizorenja. Prezentiranje Grada i Zagrebačke županije uspješnim gostovanjima diljem Republike Hrvatske i visoke ocjene na županijskim i državnim susretima amaterskih kazališta (ZAmKina izvedba predstave "Dirigent" proglašena je najboljom kazališnom predstavom na 45. festivalu kazališnih amatera Hrvatske) potvrđuju potrebu održanja ove djelatnosti.

U siječnju 2020. godine počela je s radom Dramska klinika koju je vodio hrvatski kazališni i televizijski glumac Matko Knešaurek radeći s 35-ero djece od 10 do 18 godina. Rad s najmlađima je neophodan kako bi se ZamKi na vrijeme osigurao adekvatan priljev ljudskih resursa.

Rad Dramske klinike prekinut je krajem ožujka iste godine zbog lock downa i do danas nije nastavljeno s radom zbog situacije s virusom Covid-19. Ove godine se nastavak rada Dramske klinike planira u sklopu projekta „Od 15 do 115“ (u smislu honorara voditelja, dramskih pedagoga, kostimografije i scenske oprema), a nakon toga ponovo, ako prilike dopuste, u sklopu programa ZAmKa – e.

Realizacija ovog programskog cilja pretpostavlja također suradnju s ostalim kazališnim djelatnicima; pedagozima, piscima komada, scenografima i kostimografima, te pripremanje i izvođenje samih predstava pred domaćom publikom, na gostovanjima u zemlji i izvan nje.

Planiran broj izvedbi: 6 x godišnje – 3 x ZAmKa (1 premijera, 1 retrospektiva + 1 premijera dječje scene), 2 predstave Dramska klinika.

Ove godine je treći put za redom organizirano KAJKALIŠTE – revija amaterskih kazališnih skupina s kajkavskog govornog područja, sad već tradicionalno godišnje događanje.

Sažetak: Zelinsko amatersko kazalište (skraćeno "ZAmKa") djeluje pri Pučkom otvorenom učilištu Sv. Ivan Zelina od 1993. godine, okuplja tridesetak članova organiziranih u dječju i scenu za odrasle, a svaka od njih godišnje pripremi najmanje jednu novu predstavu, predstave se igraju u gradu i na brojnim gostovanjima, dosad su osvojene brojne nagrade na kazališnim festivalima diljem Hrvatske (za najbolju predstavu, izvorni tekst, najboljeg glumca, najbolja ocjena gledatelja,...)

Cilj programa: održanje i razvoj kazališne djelatnosti na području Grada, okupljanje kazališnih entuzijasta, kazališno obrazovanje, priprema i izvođenje kazališnih predstava, organiziran posjet kazališnim predstavama, organiziranje kazališnih smotri, razmjena gostovanja s kazališnim družinama diljem Hrvatske i zemljama okruženja

Korisnici/primatelji: građani Sv. Ivana Zeline, glumci amateri, ljubitelji kazališta diljem Hrvatske

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj rezultata | Definicija programa | Jedinica | Polazna vrijednost 2020. | Polazna vrijednost 2021. | Ciljana vrijednost 2022. | Ciljana vrijednost 2023. | Ciljana vrijednost 2024. |
| broj premijernih naslova i uprizorenja | razvoj amaterske kazališne djelatnosti kao kreativne kulturne aktivnosti | broj kazališnih uprizorenja | 5 | 13 | 15 | 18 | 18 |

**2.1.3 Umjetnička kazališna ponuda**

**Gostovanja profesionalnih kazališnih družina**

Uz ZamKu, koja publici, i to njezinu masovnijem dijelu, nudi jedan vid zabave, nužno je poticati druge i drukčije forme teatarskog izražaja. Ne samo za malobrojno gledateljstvo koje bi takve sadržaje konzumiralo, nego i kao mamac za pridobivanje nekazališne i (pogotovo) publike koju zasad zanimaju isključivo ZAmKine predstave.

Preduvjet za okupljanje malobrojne istinske kazališne publike koja uživa u vrhunskim glumačkim, scenskim, glazbenim i redateljskim ostvarenjima te kazališnim obradama klasičnih i modernih književnih dramskih tekstova (a uređenjem dvorane „Kraluš“ ostvareni su temeljni preduvjeti za to), ali i za formiranje novih kontingenata publike viših estetskih ukusa, jest osiguravanje kontinuiranih izvedbi takvih kazališnih djela.

Takve se predstave, nažalost, financijski ne mogu „pokriti“ naplatom ulaznica (pogotovo ne dizanjem cijena ulaznica), već je za njih nužna subvencija iz gradskog proračuna. Mada se u 2019. godini vidjelo povećanje posjećenosti kazališnih predstava, zahvaljujući tome što smo dosta uložili truda u oglašavanje i reklamiranje putem plakata, mjesečnim programima, objavama na facebooku i instagramu. 2020. je godine izvedena samo jedna predstava, dok se u 2021. ta tendencija (sporo) popravlja te su dosad na kazališnim daskama zelinske dvorane izvedene tri kazališne predstave od čega jedan stand up. U planu je do kraja godine postaviti još jedan profesionalni komad za zelinsku publiku.

Bilo bi dobro kada bi nam bili dostupni alati javne promidžbe, poput jumbo-plakata na vidljivom mjestu ulaska u grad / izlaska iz grada, banera iznad ceste ili barem plakata na pločama okovanim za stupove električne rasvjete.

Planiran broj izvedbi: 6 x godišnje

Sažetak: Kazališna ponuda u kulturnom ozračju za kulturnu sredinu (za kakvu su stvoreni preduvjeti uređenjem dvorane „Kraluš“), podrazumijeva kontinuitet uprizorenja kazališnih ostvarenja profesionalne umjetničke razine. Takve se predstave ne mogu naplatiti prodajom ulaznica već za je za tu djelatnost nužno osigurati subvencije iz Proračuna Grada.

Cilj programa: razvoj kazališne publike, poticanje rasta životnog standarda, zadovoljstva i dostojanstva svih građana u skladu sa smjernicama Strategija razvoja grada, promoviranje Grada kao mjesta u kojem se štuju istinske kulturne vrijednosti

Korisnici/primatelji: građani Sv. Ivana Zeline i šire okolice, ljubitelji kazališne umjetnosti

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj rezultata | Definicija programa | Jedinica | Polazna vrijednost 2020. | Ciljana vrijednost 2021. | Ciljana vrijednost 2022. | Ciljana vrijednost 2023. | Ciljana vrijednost 2024. |
| broj umjetničkih kazališnih uprizorenja | oblikovanje kazališne ponude vrhunskim dramskim djelima | broj kazališnih uprizorenja | 1 | 4 | 6 | 7 | 8 |

**2.1.4 Kulturni petak – „Z stupanj“**

**Redoviti „susreti s umjetnicima/znanstvenicima“**

Program „Z stupanj“ čine susreti i razgovori s poznatim umjetnicima, znanstvenicima i gospodarstvenicima u kojima, uz moderatora i njegova gosta mogu aktivno sudjelovati i gledatelji postavljanjem pitanja, odabirom tema i usmjeravanjem sadržaja razgovora. Za svaki se susret unaprijed priprema samo umjetnički/znanstveni sadržaj: kratki filmski ulomci, snimke izvedbi skladbi vrhunskih glazbenih djela, ulomci iz književnosti/znanstvene publicistike, multimedijalne projekcije sadržaja koji odabere gost – poput primjerice digitalnih reprodukcija djela značajnijih likovnih umjetnika.

Ovisno o gostu, susrete ponekad mogu pratiti i žive glazbene i dramske izvedbe. Ideja o pokretanju programa nastala je zbog sve manjeg broja prigoda za susretima i razgovorima o zanimljivim aktualnim temama, o životnim problemima ili pak o trajnim vrijednostima s poznatim osobama iz svijeta glazbene, kazališne, likovne, književne, filmske i drugih umjetnosti ili s potvrđenim znanstvenicima, uspješnim gospodarstvenicima pa čak i javnim osobama iz vlastite sredine (grada, županije).

S druge strane, mnogi vrhunski umjetnici i znanstvenici rado sudjeluju u neformalnim, opuštenim razgovorima i druženjima s običnim „malim ljudima“ svjesni nužnosti popularizacije znanosti i umjetnosti te njihova pozitivna utjecaja na svakodnevni život. Prigode za takve razgovore svode se na promocije novih knjiga, otvaranje izložbi, najave koncerata, no i tada su to u pravilu jednostrana obraćanja javnosti bez interakcije s njom i osluškivanja žive povratne informacije. „Z stupanj“ ta bi druženja trebao dovesti do točke rađanja novih ideja i pozitivnih promjena.

Predmetni je program preuzet iz već ranije formiranog programa i nema mu se što posebno za dodati. Ideja je kvalitetna i ima publičnog potencijala. Problem je u tome što se prostor dvorane često čini preglomaznim i nezgrapnim za provedbu programa, te bi isti, u većini slučajeva, trebalo izmještavati u predvorje. Drugi problem koji se nameće jest problem forme; ili bi trebalo nalaziti adekvatne moderatore, što nije jednostavno, pogotovo ako bi se očekivalo da takvi rade pro bono, ili bi trebalo tražiti predavače koji posao mogu na zanimljiv i prijamčiv način odraditi sami, ili bi ulogu moderatora preuzimao netko od zaposlenika / honorarnih suradnika POU-a, što međutim iziskuje nemalu količinu vremena za ozbiljnu pripremu, najčešće izvan okvira radnog vremena.

Sažetak: razgovori s poznatim umjetnicima, znanstvenicima i gospodarstvenicima u kojima, uz moderatora i njegova gosta mogu aktivno sudjelovati i gledatelji, popularizacija znanosti i umjetnosti, isticanje primjera dobre gospodarske prakse, poticanje kritičkog promišljanja, mjesto rađanja novih ideja i pokretanja pozitivnih promjena.

Cilj programa: omogućiti druženja građana s poznatim osobama iz svijeta umjetnosti, znanosti, gospodarstva i javnog života zajednice, popularizirati znanost i umjetnost

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj rezultata | Definicija programa | Jedinica | Polazna vrijednost 2020. | Polazna vrijednost 2021. | Ciljana vrijednost 2022. | Ciljana vrijednost 2023. | Ciljana vrijednost 2024. |
| broj i kvaliteta sudionika u programu | neformalna druženja s poznatim suvremenicima iz svijeta znanosti, umjetnosti, gospodarstva... | broj susreta i gledatelja | 2 60 | 3 90 | 6 200 | 8 300 | 10 350 |

**2.1.5 Galerijsko-izlagačka djelatnost**

**Program rada Galerije „Kraluš“**

Galerija „Kraluš“ uređena je i otvorena krajem 2016. godine pri Pučkom otvorenom učilištu Sv. Ivan Zelina sa zadaćom promicanja likovne umjetnosti te poticanja suvremenog vizualnog stvaralaštva, ali istovremeno i očuvanja likovne baštine grada Sv. Ivana Zeline i šire okolice.

Na zahtjev štovatelja likovne umjetnosti, pri preuređenju interijera zgrade Učilišta izdvojeno je za izlagačku djelatnost gotovo 150 m2 prostora. Galeriju tako čini moderan izlagački prostor tlocrtne površine 85 m2, te pridruženo višenamjensko predvorje površine 60 m2. Kako se iz Galerije može ući u veliku kazališnu dvoranu Učilišta, uz posjetitelje izložbi likovnim radovima pažnju posvećuju i brojni korisnici drugih programa Učilišta (kino, kazalište, književni susreti, glazbeni programi...) pa je, sudeći po broju prodanih ulaznica za spomenute programe (posjet izložbama ne naplaćuje se!), prošle godine kroz Galeriju prošlo preko 6 000 posjetitelja.

Sve izložbe bit će, kao i dosad, najavljivane elektroničkim i tiskovnim medijima te putem lokalne i obližnjih radio-postaja. Najave i osvrti na izložbe bit će objavljeni putem društvenih mreža i službenog internetskog portala Učilišta, a svaku će izložbu pratiti pozivnica, plakat, te katalog i programski letak u čijem će se sadržaju naći kratka kritička studija izloženih radova / cjelokupnog autorova opusa kao i njegova biografija.

Dojam je da Galerija Kraluš mora nastaviti rad u dvjema brzinama. Prvu bi činio program izuzetnih umjetnika, čije bi se izlagačko prisustvo trebalo reflektirati na ugled Galerije u daleko širem, gotovo pa nacionalnom kontekstu. Taj bi odlikaški program Galeriji također trebao priskrbjeti više bodova i bolje pozicije pri natječajnim procedurama pri Ministarstvu kulture i Zagrebačkoj županiji, čime bi se proračun galerijske djelatnosti značajno podignuo.

U tom smislu, POU-u bi koristilo uključivanje drugih gradskih ustanova poput turističke zajednice Grada. Naime, gosti Galerije na izložbama umjetnika prvog razreda ne samo da su umjetnici sami, već i njihovi gosti odnosno prijatelji izvan samog Grada. Tim bi ljudima, smatram, bilo mudro predstaviti Grad i Prigorje uopće kroz domaće gastronomske proizvode i turističko-ugostiteljsku ponudu.

S druge strane opet, Kraluš mora ostati djelomično okrenut lokalnoj zajednici te umjetnicima, često mlađima, koji iz nje proizlaze. Taj, B-program Galeriji donosi posjećenost i interes građana Svetog Ivana Zeline, koje pritom imamo priliku pridobiti i za A-programe.

Sažetak: Umjetnost i njezin svijet, u suvremenom društvu, ne čini samo ono što vidimo, čujemo, čitamo, opipavamo, ono što percipiramo kao umjetnički objekt, nego i cijeli jedan "nevidljivi" svijet znanja o umjetnosti, o njezinoj povijesti, njezinom jeziku, njezinim brzim i aktualnim kretanjima. Galerija „Kraluš“ nudi se kao mjesto spoznaje njene likovne pojavnosti.

Cilj programa: omogućiti predstavljanje likovnih stvaratelja široj javnosti, obogatiti ponudu kvalitetnih kulturnih sadržaja Grada

Korisnici/primatelji: potvrđeni likovni umjetnici i neafirmirani mladi likovni stvaratelji, štovatelji likovne umjetnosti s područja Grada i okolice

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj rezultata | Definicija programa | Jedinica | Polazna vrijednost 2020. | Polazna vrijednost 2021. | Ciljana vrijednost 2022. | Ciljana vrijednost 2023. | Ciljana vrijednost 2024. |
| broj novih izložbi slika | izlagački program Galerije „Kraluš“ | broj izložbi slika / posjetitelji | 6 150 | 10 300 | 10 400 | 10 400 | 10 400 |

**2.1.6 Izdavačka djelatnost i održavanje web-stranica**

**Nova tiskovna i elektronička izdanja Male biblioteke „Dragutin Domjanić“**

Uz već spomenute zbirke kajkavskih pjesama koje prate recitale suvremenog i dječjeg kajkavskog pjesništva "Dragutin Domjanić", Učilište tijekom godine u nakladničkoj djelatnosti "Male biblioteke Dragutin Domjanić" – osnovanoj s ciljem promoviranja kajkavskog stvaralaštva, pripremi nekoliko novih knjižnih naslova. To su mahom zbirke poznatih kajkavskih pjesnika, izbori i pretisci iz kajkavskog stvaralaštva od 16. do 19. stoljeća, transkripcije kratkih sakralnih djela, stručni osvrti i eseji o suvremenom kajkavskom stvaralaštvu, ali i druga vrijedna umjetnička i znanstvena djela.

Do kraja listopada 2021. Mala biblioteka "Dragutin Domjanić" u vlastitom je izdanju objavila ukupno 108 knjiga.

Do kraja 2017. godine kompletan je izdavački posao (od izbora autora i teksta, preko unosa i osnovne obrade teksta do dizajnerskog i grafičkog oblikovanja knjižnog bloka i korica, izrade računalne pripreme za tisak, organizacije tiska, sve do organizacije i vođenja (moderiranja) promocija novog djela i stavljanja djela u slobodnu prodaju, Učilište (tada aktualni ravnatelj) izvodilo vlastitim snagama.

Održavanje izdavačke djelatnosti na životu, pogotovo kad je zavičajna publicistika i literatura u pitanju, od strateškog je značaja za POU i njegovu ulogu u zajednici. S njom bi, dakle, svakako trebalo nastaviti unatoč činjenici da nije dohodovna.

Uz knjižnu izdavačku djelatnost, sva nova izdanja promoviraju se i objavljuju i na Internet-stranicama Učilišta: pou-zelina.hr/izdavastvo. Dosad je u elektroničkom izdanju objavljen znatan dio naših knjižnih izdanja, čime je najširoj čitalačkoj publici omogućen pristup dijelu kajkavskih zbirki pjesama, stručno-znanstvenom štivu, knjigama eseja i kritika s tematikom recentnog kajkavskog stvaralaštva.

Uz izdavačku djelatnost, na Internet stranicama Učilišta prezentiraju se i sadržaji ostalih programskih djelatnosti: obrazovanje, događanja iz domene kazališne i glazbene kulture, izložbe fotografija, izložbe slika, a posebno se bogato prate kajkavska recitalna događanja koja se uz tekstualan i fotografski sadržaj prate i videozapisima događanja.

Za nastavak ove aktivnosti bit će nužno zakupiti nešto veći prostor na serveru te osposobiti zaposlenike za obradu materijala. Problem bi mogla predstavljati nelicencirana i necjelovita programska rješenja koja bi bilo dobro zamijeniti profesionalnom opremom.

Planirano je da se zaposlenica Učilišta koja radi s grafičkim alatima i pripremom uputi na dodatne tečajeve grafičkog osposobljavanja.

Naredne godine planirano je i izrada nove web stranice Učilišta, obzirom da je postojeća poprilično zastarjela i nije pregledna.

Sažetak: Izdavačka djelatnost Učilišta ostvaruje se knjižnim i elektroničkim putem, dosad objelodanjeno 108 knjiga, sva nova izdanja dostupna u digitalnom obliku na mrežnim stranicama Učilišta, na mrežnim stranicama publiciran i vrijedan slikovni te audiovizualni zapis kajkavskih recitala, kompletnu grafičku pripremu i dizajn svih tiskovnih i elektroničkih materijala Učilište je donedavno radilo samostalno, a u zadnje vrijeme angažiranjem stručnih vanjskih suradnika.

Cilj programa: osigurati sredstva za objavljivanje vrijednih djela književnika i znanstvenika, omogućiti nastavak izdavačke djelatnosti osiguranjem sredstava za honorare autorima knjiga, tisak te računalnu opremu.

Korisnici/primatelji: ljubitelji dobrog štiva, čitatelji knjižnih i Internet-izdanja Učilišta

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj rezultata | Definicija programa | Jedinica | Polazna vrijednost 2020. | Polazna vrijednost 2021. | Ciljana vrijednost 2022. | Ciljana vrijednost 2023. | Ciljana vrijednost 2024. |
| broj novih knjižnih naslova | izdavanje književnih i znanstvenih djela, dostupnost putem Interneta | knjige tisak/ web | 5 | 5 | 5 | 5 | 5 |

**2.1.7 Međunarodna revija kratkog filma**

**Diversions International Short Film Festival**

„Kratki na brzinu“ kroz protekle je godine bila revija koja predstavlja recentnu domaću produkciju kratkih filmova, s ciljem promocije domaćih autora i njihovih filmova. Nastala je 2014. godine te je prva manifestacija takve vrste u tom dijelu zagrebačke županije. Do danas na reviji je prikazano preko 250 kratkometražnih filmova, a ugostila je neke od najvećih imena domaće i međunarodne filmske scene.

Međunarodno širenje odnosi se i na programe u Zagrebu, koji se tamo održavaju od 2016. godine. Sveti Ivan Zelinu do sada su posjetili gosti iz: Slovenije, Srbije, BiH, Italije, Češke, Australije, Danske, Francuske, Španjolske, Portugala, Izraela, SAD-a... Četvrto izdanje planirano je kao posljednje domaće izdanje, dok za 5. godišnjicu, u 2018. revija postaje međunarodni festival kratkometražnog filma: Diversions International Short Film Festival.

Nakon trogodišnjih producentskih aktivnosti, Učilište je četvrto izdanje Revije podržalo kao suorganizator i partner osiguravši prostor i kino-opremu za održavanje manifestacije. Istu ulogu Učilište ima i od 2018. godine, pod nazivom Diversions International Short Film Festival (DISFF).

U sklopu programa DISFF-a od 2018. održava se svake godine filmska radionica u sklopu koje su 2018. g. učenice osmog razreda OŠ Ksaver Šandor Gjalski Viktorija Posavec i Elena Frajt osvojile vrijedne nagrade u Hrvatskoj i na međunarodnoj razini.

Sažetak: revija kratkih hrvatskih filmova „Kratki na brzinu“ jedan je od načina umjetničke promocije domaće i strane kratko-filmske produkcije. Revija je mjesto na kojem se autori filmova predstavljaju filmskoj publici, na kojem se istovremeno i publika i mladi filmski djelatnici imaju priliku zabaviti, informirati i obrazovati. Revija ima zadaću poticanja kreativnosti, kulturnog razvoja i očuvanja kulturnih vrijednosti zajednice. Kroz program filmske radionice potiče se i filmsko opismenjivanje mladih Zelinčana (12-17 godina).

Cilj programa: osnovna zadaća Revije je poticanje i promoviranje filmskog stvaralaštva posebice mladih, još neafirmiranih autora, glumaca i redatelja, okupljajući ih na istom mjestu s potvrđenim filmskim djelatnicima – profesionalcima

Korisnici/primatelji: filmska publika i filmski djelatnici

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj rezultata | Definicija programa | Jedinica | Polazna vrijednost 2020. | Polazna vrijednost 2021. | Ciljana vrijednost 2022. | Ciljana vrijednost 2023. | Ciljana vrijednost 2024. |
| broj sudionika i gledatelja na reviji | poticanje i promoviranje filmskog stvaralaštva | broj filmova / gledatelja | 44 500 | 50 800 | 55 1000 | 55 1000 | 55 1000 |

**2.1.8 Kulturno zabavni program u suradnji s udrugama Grada**

**Tradicionalna kulturno-zabavna događanja u Gradu**

Pučko otvoreno učilište je, uz ostale subjekte u kulturi te Turističku zajednicu, (su)organizatorom ili barem logističkom podrškom obilježavanja gotovo svih značajnijih povijesnih događaja i tradicionalnih godišnjih gradskih manifestacija (vinogradarsko-vinarska događanja: Vincekovo, Martinje, Bartolovo, obljetnice značajnih povijesnih datuma, obljetnice rođenja/smrti značajnih osoba koje su djelovale na područja Grada, manifestacije glazbeno-zabavnog karaktera). U sadržaj tih djelatnosti ulazi logistička pomoć ustupanja prostora i opreme te operativna pomoć u pripremi i izvedbi programa; pomoć pri izradi grafičkih rješenja i tisak znatnog dijela pratećeg tiskovnog materijala (plakati, letci, pozivnice, katalozi-knjige), pomoć pri osmišljavanju programa, izrada i prikazivanje digitalnih prezentacija putem kino-opreme. Financijska sredstva za te programe u postojećem obujmu mogu se osigurati kroz stavku redovite djelatnosti Učilišta.

**Kontinuirana suradnja s kulturno-umjetničkim udrugama u Gradu**

U postojećim prostorima zgrada Učilišta udomljava sve sekcije HPD-a "Zelina": folklornu sekciju sa pripadajućim tamburaškim sastavom, mladi folklor, pjevačku sekciju, dramsku sekciju, i veliki tamburaški orkestar te Zelinsko amatersko kazalište "ZAmKu", odrasle i dječju scenu, Dramsku kliniku, Zelinske mažoretkinje.

Od 2019. godine u prostoru Pučkog otvorenog učilišta nalazi se Glazbena škola Zlatka Grgoševića iz Sesveta sa 25 polaznika upisanih u svaki razred raspodijeljenih po pet grupa (instrumenata), ukupno 75 polaznika, što iziskuje maksimum iskorištenosti ne samo učionica, već i svih ostalih pomoćnih prostorija Učilišta.

Osim prostora (koji podrazumijeva i osiguranje financijskih sredstava za električnu energiju, grijanje, održavanje prostorija...), Učilište pruža i značajnu logističku podršku tim udrugama; pomoć u organizaciji koncerata, kazališnih i folklornih događanja, gostovanja, pomoć pri izradi plakata, pozivnica, programskih letaka i drugog. Ova djelatnost ne odnosi se samo na udomljene udruge već Učilište surađuje i sa drugim kulturno-umjetničkim udrugama u Gradu i okolici. Time zapravo obavlja ulogu zajednice tih udruga nastojeći im pomoći u obavljanju njihovih djelatnosti.

Kako su to udruge entuzijasta, zaljubljenika u folklor, glumu, pjevanje, ples, udruga čije je članstvo svjesno potreba očuvanja kulturnih vrijednosti, već i minimalnim uloženim sredstvima moguće je ostvariti značajne rezultate.

Financijska sredstva za ovu programsku djelatnost moguće je osigurati kroz stavku redovite djelatnosti Učilišta.

**2.1.9 Ostali standardni segmenti djelovanja u kulturi**

Učilište će uz nabrojane aktivnosti u kulturi zadržati i postignutu kulturnu razinu i učestalost događanja i u ostalim standardnim segmentima djelovanja, što podrazumijeva godišnji broj gostovanja dramskih i glazbenih umjetnika kako slijedi:

- najmanje četiri koncerta ozbiljne i zabavne glazbe, s intencijom povećanja na šest

- najmanje četiri filmske projekcije za organizirane posjete vrtića, osnovnih i srednje škole tijekom obrazovne godine, s intencijom povećanja na šest

- najmanje četiri kazališna uprizorenja za organizirane posjete vrtića, osnovnih i srednje škole tijekom školske godine, s intencijom povećanja na šest

Ovdje nisu ubrojene kazališne predstave, koncerti i ostala događanja u izvedbi domaćih udruga (ZamKe, HPD-a Zelina, UM-a Zeline i drugih udruga s područja grada te njihovih gostiju) Financijska sredstva za ovu programsku djelatnost osiguravanju se kroz stavku redovite djelatnosti Učilišta.

**2.2 Aktivnosti na području obrazovanja**

**2.2.1 Redovite programske aktivnosti na području obrazovanja**

**Obrazovanje odraslih**

Uvažavajući promijenjene uvjete na tržištu rada, a s idejom postizanja stručnosti i kompetentnosti radne snage i prije svega lakšeg pronalaženja ili osiguranja radnog mjesta, posljednjih se godina intenzivno radi na uvođenju obrazovnog sustava koji pruža uvjete za učenje tijekom cijelog života. Cjeloživotno učenje trajni je izazov i civilizacijska obveza, a konačno prevladavanje svijesti o tome koncem 2. tisućljeća rezultiralo je UNESCO-vom proklamacijom cjeloživotnog učenja kao ‘ključa za 21. stoljeće’.

Opće je poznato da je stupanj obrazovanja pojedinog društva proporcionalno povezan s njegovim razvojem i napretkom, općim i osobnim blagostanjem, dok su neobrazovanost i nedostatak elementarne kulture samo vrh ledene sante društva bijede, neimaštine, zaostalosti i nezadovoljstva zajednice. Cjeloživotno učenje jedno je od osnovnih ljudskih prava, a društvo tehnološkog napretka pretvara sustav cjeloživotnog učenja u jedini moguć funkcionalan obrazovni sustav.

U suradnji s Hrvatskom zajednicom pučkih otvorenih učilišta, Agencijom za strukovno obrazovanje odraslih osoba, Andragoškim akademijama i drugim subjektima u obrazovanju odraslih te analizom potreba gospodarstva Grada Sv. Ivan Zeline, Učilište kontinuirano prilagođava postojeće i izrađuje nove programe osposobljavanja i obrazovanja odraslih. Za voditelje tih programa angažiraju se potvrđeni stručnjaci iz odgovarajućih područja, a za neke programe vrlo korisnim suradnicima pokazali su se i profesori zelinske srednje i osnovnih škola.

Od 2019. godine Učilište nudi 5 programa osposobljavanja odraslih osoba koje je odobrila Agencija za strukovno obrazovanje odraslih osoba i za koje je učilište dobilo dozvolu Ministarstva znanosti i obrazovanja za njihovo provođenje. To su programi osposobljavanja za:

Njegovatelja starijih i nemoćnih osoba

Proizvođača i prerađivača ljekovitog, aromatičnog i začinskog bilja

Vinara – vinogradara

Pčelara

Cvjećara – aranžera

Do sada je dva puta bilo organizirano osposobljavanje odraslih za poslove proizvođača i prerađivača ljekovitog, aromatičnog i začinskog bilja te dva puta osposobljavanje za poslove njegovatelja starijih i nemoćnih osoba, a trenutno se provodi program osposobljavanja za poslove cvjećara - aranžera za žene zaposlene u sklopu projekta „Zaželi – osposobljavanje i zapošljavanje u Gradskom društvu Crvenog križa Sveti Ivan Zelina“.

Tijekom 2020. i 2021. organiziran je tečaj dopunske izobrazbe za održivu uporabu pesticida za oko 750 polaznika te za 40-ak polaznika osnovne.

Najvažniji zadatak Učilišta pri organizaciji tečajeva i programa osposobljavanja bit će i nadalje: izabirati najbolje programe, animirati polaznike, osigurati voditelje, osuvremenjivati potrebna nastavna sredstva i pomagala, održavati učionički prostor, voditi sve zakonom propisane evidencije, slati voditelje stalnih programa na seminare i andragoške akademije. Prema potrebi organizirati izvanredne tečajeve i tribine za potrebe zelinskih ustanova i firmi, samostalno i u suradnji s andragoškim partnerima. Iako su to financijski zahtjevne aktivnosti bez kojih se ne može očekivati povećanje broja polaznika, nadamo se da će se ova djelatnost moći samofinancirati. Osim toga, pažljivim odabirom programa moguće je znatna sredstva osigurati iz državnog i županijskog proračuna, a dio sredstva moguće je, uz udruživanje s većim obrazovnim centrima, osigurati i iz fondova Europske unije.

2020. godine Učilište je organiziralo pripreme za maturu iz 4 predmeta (hrvatski, matematika, engleski, fizika), no ove se godine povećao broj zainteresiranih maturanata pa je tako proširen i izbor predmeta, uz postojeće, na biologiju i kemiju.

Sadašnji maturanti će besplatno pohađati pripreme obzirom da će trošak nastavnika biti podmiren iz EU fonda.

Iduće godine ponuda osposobljavanja, tečajeva, edukacija i radionica biti će jako raznovrsna i bogata, obzirom da će njihova provedba biti financirana sredstvima EU.

Proširenje obrazovne djelatnosti na području cjeloživotnog obrazovanja svakako je trajna obaveza Učilišta.

**2.2.2. Tribine, predavanja i novi oblici prezentacije**

Iako je zanimanje građana za usvajanjem novih spoznaja i dostignuća iz najrazličitijih područja ljudskog djelovanja u obliku tribina i predavanja gotovo u potpunosti zamrlo i to neovisno o sadržaju prezentacije (čak su i odgovori na pitanja od najneposrednijeg utjecaja na život građana poput diskusije o prostornom planu i razvoju grada uspjela zagolicali tek nekolicinu Zelinčana), ovaj vid obrazovanja ne treba u cijelosti odbaciti.

Uz uvođenje novih oblika prezentacija (animirani audio-vizualni sadržaji) te pažljivim izborom tema i predavača, moguće je bar pokušati razviti kulturu dijaloga među građanima, posebice mladima, koja se danas odvija gotovo isključivo u kafićima i sličnim prostorima. Učilište je već i do sad svim zainteresiranim skupinama građana koje su iskazale interes za tribinama konkretnog sadržaja, osiguravalo predavače, prostor i potrebnu opremu, a u predstojećem će se razdoblju pokušati u suradnji sa stručnim predavačima, uz prethodnu provjeru zainteresiranost javnosti, nametnuti neke teme i sadržaje te aktivirati i ovaj oblik obrazovanja, prije svega s idejom poticanja komunikacije i dijaloga.

Iako je ova aktivnost u pravilu isključivo troškovnog karaktera, informacije dobivene u neposrednom kontaktu s građanstvom (svih uzrasta) i animiranje javnosti za druge oblike obrazovanja koje organizira Učilište moglo bi biti višestruko korisno u planiranju financijski isplativih aktivnosti Učilišta. Financijska sredstva za ovu programsku djelatnost osiguravanju se kroz stavku redovite djelatnosti Učilišta, odnosno ovi se programi generalno moraju samostalno financirati. Opravdano opterećenje gradskog proračuna moguće je isključivo kroz poticajno subvencioniranje pojedinih programa od javnog interesa Grada.

**3. Projekti financirani sredstvima EU fondova**

**3.1 EU projekt „Od 15 do 115“**

Od 17. veljače provodi se projekt „Od 15 do 115“ - program socijalnog uključivanja mladih i osoba starijih od 54 godine na području Grada Sveti Ivan Zelina, UP.02.1.1.12.0015. Projekt je sufinancirala Europska unija iz Europskog socijalnog fonda. Dio je Operativnog programa „Učinkoviti ljudski potencijali 2014. – 2020.“ i poziva „Aktivno uključivanje i poboljšanje zapošljivosti te razvoj inovativnih socijalnih usluga za ranjive skupine unutar 7 urbanih aglomeracija/područja Osijek, Pula, Rijeka, Slavonski Brod, Split, Zadar i Zagreb“.

Projekt se provodi u razdoblju od 17.02.2021. do 17.02.2023. godine s ciljem socijalnog i aktivnog uključivanja u lokalnu zajednicu, različitih dobnih skupina. Nositelj projekta je Pučko otvoreno učilište Sveti Ivan Zelina, a partneri su Grad Sveti Ivan Zelina i "Srce" - Udruga djece s teškoćama u razvoju, osoba s invaliditetom i njihovih obitelji. Ukupan iznos bespovratnih sredstava iznosi 2.885.076,90kn. Financiran je iz Državnog proračuna Republike Hrvatske (15%) i Europskog socijalnog fonda (85%). Projektni tim čine voditeljica projekta iz Udruge Srce, koordinatorica, administrator te ravnateljica Pučkog otvorenog učilišta Sveti Ivan Zelina. Projekt uključuje:

- Aktivnosti vezane uz unaprjeđenje kvalitete i razvoja socijalnih usluga i programa za aktivno socijalno uključivanje i povećanje zapošljivosti ranjivih skupina:

- usluga provedbe programa razvoja zapošljivosti

- honorari za predavače u provedbi programa obrazovanja

- honorari za voditelje radionica i tečaja

- sudjelovanja ciljne skupine u športskim aktivnostima

- oprema za provođenje projektnih aktivnosti

- informatička oprema

- oprema za prilagodbu aktivnosti za OSI i adaptacija prilagođenog WC-a

- opremanje učionica u POU za rad

- kombi vozilo prilagođeno za prijevoz OSI

- gorivo i održavanje kombi vozila

- Promidžba i vidljivost:

- izrada loga, memoranduma, bannera, plakata, naljepnica, promo materijala

- osiguravanje vidljivosti, promoviranje putem interneta i tijekom projektnih aktivnosti

- Upravljanje projektom i administracija:

- provođenje 4 partnerska sastanaka te izrada 8 ZNS-ova

2021. godine provest će se 8 jednostavnih nabava: promo materijala, programa zapošljivosti, namještaja, informatičke opreme, opreme za projektne aktivnosti, adaptacija WC-a, goriva te registracija i održavanje vozila. Također provest će se i 4 javne nabave: kombi vozila, članarina u sportskim klubovima, honorara za predavače te honorara za voditelje.

2022. godine provodit će se usavršavanja za tražena zanimanja, informatički tečajevi, tečajevi stranih jezika, predavanja za 3. životnu dob, kreativni tečajevi, pripreme za maturu, tečaj keramike te likovna radionica. Također održavat će se plesne radionice, Dramska klinika, ZAmKa (amatersko kazalište), fotografski tečajevi, filmski tečajevi te tjelovježbe. Uz sve to organizirat će se i volonterske aktivnosti, prijevoz ciljane skupine, Klub za mlade i aktivnosti u sportskim klubovima.

2023. godina rezervirana je za završetak ugovora koje podrazumijeva izradu završnih izvješća i evidencija, zadnji ZNS, završni ZNS, finaliziranje ugovora s predavačima i voditeljima, plaćanje obveza po ugovorima, slaganje dokumentacije te njezino slanje posredničkom tijelu na provjeru.

Sažetak: Projekt „Od 15 do 115“ doprinosi smanjenju socijalne isključenosti i povećanju kvalitete života 130 mladih i starijih osoba slabijeg imovinskog stanja, osoba s invaliditetom, osoba s ruralnog područja i dugotrajno nezaposlenih osobe razvojem i provedbom programa obrazovnih, kulturnih, sportskih, volonterskih i sl. aktivnosti koje će omogućiti njihovo socijalno uključivanje u lokalnu zajednicu.

Cilj projekta: Omogućiti socijalno uključivanje za mlade i starije osobe slabijeg imovinskog stanja, osoba s invaliditetom i dugotrajno nezaposlenih osobe razvojem i provedbom programa socijalnog uključivanja na području Grada Sveti Ivan Zelina i okolnih ruralnih naselja.

Korisnici/primatelji: osobe s ruralnog područja, mladi i starije osoba slabijeg imovinskog stanja, osobe s invaliditetom, dugotrajno nezaposlene osoba s područja Svetog Ivana Zeline

|  |  |  |  |  |
| --- | --- | --- | --- | --- |
| Pokazatelji | Definicija programa | Jedinica | Polazna vrijednost 2021. | Ciljana vrijednost 2023. |
| Nezaposleni, uključujući dugotrajno nezaposlene | uključivanje u aktivnosti razvoja zapošljivosti (vještine aktivnog traženja posla i podrška u uključivanju na tržište rada) | broj sudionika projekta | 0 | 25 |
| Stariji od 54 godine | uključivanje u programe socijalnog uključivanja (zapošljivost, obrazovanje, kultura, sport, zapošljavanje, međugeneracijska suradnja, volontiranje i prijevoz) | broj sudionika projekta | 0 | 25 |
| Sudionici s invaliditetom | uključivanje u programe socijalnog uključivanja (Klub za mlade, zapošljivost, obrazovanje, kultura, sport, zapošljavanje, međugeneracijska suradnja, volontiranje i prijevoz) | broj sudionika projekta | 0 | 30 |
| Mlađi od 25 godina | uključivanje u programe socijalnog uključivanja (Klub za mlade, zapošljivost, obrazovanje, kultura, sport, zapošljavanje, međugeneracijska suradnja, volontiranje i prijevoz) | broj sudionika projekta | 0 | 50 |

**4. Kapitalne investicije i plan nabave dugotrajne imovine**

**4.1 Uređenje zgrade učilišta**

Uređenjem interijera dvorane „Kraluš“ napravljen je ogroman korak ka konačnom dugo iščekivanom uređenju jedinog prostora u Gradu u kojem se na primjeren način mogu izvoditi kazališni, glazbeni i kino-programi te održavati različite manifestacije čiji su korisnici svi građani i brojni gosti Grada. Uz događanja u organizaciji Učilišta (kazališni programi, koncerti ozbiljne i zabavne glazbe, folklorni programi, nastupi zborova, filmske projekcije, recitali kajkavskog pjesništva, smotre kazališnih amatera,…), zgradu gotovo svakodnevno za pripremanje svojih nastupa koriste HPD "Zelina" i Zelinsko amatersko kazalište "ZAmKa", Zelinske mažoretkinje.

No, osim događanja vezanih uz programe Učilišta, u dvorani "Kraluš" održavaju se i brojna druga događanja kojih su nositelji različite institucije i udruge u Gradu (humanitarni koncerti različitih organizatora – Udruga "Srce", škole i vrtići obilježavaju Dan škola odnosno vrtića te svoje završne priredbe na kraju obrazovnih godina, sportske udruge održavaju svoje skupštine, Gradski Crveni križ održava susrete s korisnicima svojih usluga, vatrogasci obilježavaju svoje jubileje, Mjesni odbor organizira koncerte zahvale, Turistička zajednica i Muzej izvode programe obilježavanja značajnih datuma iz povijesti i sadašnjosti grada, …).

Gotovo da nema tjedna bez višekratnih događanja u dvorani kao što zasigurno nema ni institucije ili udruge koja aktivno djeluje na području kulture u Gradu Sv. Ivanu Zelini a da ne planira neki od svojih programa realizirati u suradnji s Pučkim učilištem u prostoru dvorane "Kraluš".

Financijski najzahtjevniji projekt za koji u planiranom razdoblju treba osigurati sredstva su:

* uređenje podrumskog prostora koji je namijenjen Zelinskom amaterskom kazalištu kako bi neovisno o drugim događanjima u Učilištu mogli pripremati nove uspješnice, a isto tako prostor bi mogla koristiti i Glazbena škola.
* novi set reflektorske LED rasvjete pozornice, za koji su već pribavljene ponude

Svakako je potrebno uređenje sanitarnog čvorova, na prvom katu gdje su uredi, te sanitarni čvorovi s druge strane, drugi ulaz – prizemlje i kat te farbanje zidova.

Prošle godine uređeni su sanitarni čvorovi u prizemlju te kuhinja, a ove godine zamijenjena su vrata na učionicama u prizemlju i 1. katu te dvoja vrata – ulaz na pozornicu s lijeve i desne strane, te osvježeni zidovi hodnika novom bojom. Maknute su platnene trake s prozora i stavljeni venecijaneri što bi trebalo napraviti i u učionicama s druge strane zgrade.

Osiguranje sredstava za ostvarenje tog projekta realizirati će se vlastitim sredstvima, financijskim planom predviđeno je rezerviranje istih u gradskom proračunu i proračunu Učilišta.

**4.2 Zvučno opremanje, ozvučenje zrcalne sobe**

Trebalo bi zvučno opremiti i salu/sobu s ogledalima, u kojima se izvođači kulturno-umjetničkih priredbi post festum zadržavaju u ugodnom druženju s predstavnicima Učilišta i gradskim uzvanicima odnosno drugim gostima.

Prošle i ove godine nabavljeni su novi mikrofoni mikrofoni (bežični i bube).

U bliskoj budućnosti trebati će se nabaviti 2 zvučnika koji se nalaze na/iznad pozornice, u sredini i s desne strane, prvenstveno se ti zvučnici koriste za kino projekcije.

**4.3 Plan nabave dugotrajne imovine**

U predstojećem vremenu, unutar okvira ovoga i idućih financijskih planova, Učilište si mora za cilj zadati ambiciju za ulaganjem u sljedeću dugotrajnu imovinu:

* koncertni klavir
* novo projekcijsko platno, kompatibilno 3D tehnologiji
* Projektor i platno za kino na otvorenom

**5. Ostali rashodi i izdaci**

U ovom se sažetku programa rada zasebno ne obrađuju fiksni troškovi rada Učilišta, no, njihova procjena, planiranje njihovog smanjivanja i nastojanje njihovog podmirivanja izvanproračunskim prihodima nisu zanemareni. Isti su podaci specificirani u Financijskom planu za period 2022. – 2024. godine, u kojemu su, uz troškove redovite djelatnosti (plaće i druge naknade djelatnicima; doprinosi, naknade za prijevoz, jubilarne nagrade, darovi, otpremnine i dr.), uvršteni i sljedeći troškovi:

- stručno usavršavanje

- uredski i ostali materijal

- troškovi električne energije

- sredstva za potrošnju motornog goriva odnosno korištenje osobnih automobila u službene svrhe

- investicijsko i tekuće održavanje zgrade Učilišta

- plin za grijanje

- sitni inventar

- naknada za telefonske razgovore i pristup Internetu

- poštarina

- usluge održavanja postojećih postrojenja i opreme

- usluge čišćenja

- komunalna naknada

- premije osiguranja od požara, poplave i loma strojeva i opreme

- članarine Kino-mreži

- bankarske usluge

- naknade ZAMP-u

- računalna oprema (održavanje postojeće i nabavka nove opreme)

**6. Okvirni prikaz planiranih vlastitih prihoda i raspored utroška sredstava**

|  |  |  |  |
| --- | --- | --- | --- |
| Vlastiti prihodi | | Utrošak | |
| Izvor | Iznos | Naslov | Iznos |
| Kinoprikazivačka djelatnost  plan 100 projekcija s prosječnom gledanošću od 50 gledatelja:  100 x 50 x 25,00 | 125.000,00 kn | troškovi kina (najam filmova, ulaznice.hr,  HAVC, ZAMP), putni troškovi, troškovi najave filmova, grijanje, studentski ugovori  - redovna djelatnost Učilišta | 95.000,00 kn  30.000,00 kn |
| Zelinsko amatersko kazalište  10 predstava po 150 gledatelja, uz ulaznicu 30,00 kn | 45.000,00 kn | troškovi ZAmKe (voditelji A-sekcije odnosno dječje scene, scenografija, kostimografija, putni troškovi, gostovanja prijateljskih skupina...)  - redovna djelatnost Učilišta | 35.000,00 kn  10.00,00 kn |
| Gostovanja prof. kazališta  6 predstava po 150 gledatelja, uz ulaznicu 50,00 kn | 45.000,00 kn | djelomično pokrivanje troškova gostovanja kazališta  - nabava opreme | 35.000,00 kn  10.000,00 kn |
| Obrazovni programi  (organizirani u suradnji s partnerima i samostalno) | 100.000,00 kn | - troškovi pripreme i organizacije obrazovnih programa  - redovna djelatnost i ostali, manje komercijalni programi | 50.000,00 kn  50.000,00 kn |
| Ukupno: | 315.000,00 kn |  | 315.000,00 kn |

**7. Zaključak**

Ovim su prijedlogom programa obuhvaćeni najznačajniji programski ciljevi Učilišta za koje bi, zbog iznimne važnosti za Grad, svakako trebalo osigurati uvjete ostvarivanja. Dani program rada nužno je kontinuirano nadopunjavati te pronalaziti nove načine njegova financijskog ostvarivanja.

Učilište će također nastojati nastaviti pomagati ostvarivanje programa i biti otvoreno za suradnju sa svim zainteresiranim pojedincima, udrugama i institucijama u kulturi, znanosti, obrazovanju i sportu te gospodarstvu, a koji su svjesni činjenice da su obrazovanje i kultura (u svim svojim pojavnim oblicima) temeljni preduvjeti stabilnog funkcioniranja i razvoja društva.

Kao što je trenutno u provedbi EU projekt, namjera Učilišta je i dalje se prijavljivati na natječaje kako bi na taj način moglo pribaviti opremu, uložiti u samu zgradu te osigurati financiranje što kvalitetnijeg i raznovrsnijeg programa za stanovnike našega grada.

U Sv. Ivanu Zelini, 19. listopada 2021.

ravnateljica

Vesna Bičak-Dananić